Diari Oficial de la Generalitat Valenciana


Sumari del DOGV 4618, del 29-10-2003 (2003/11645)

ACORD de 24 d'octubre de 2003, del Consell de la Generalitat, per la qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Investierungen 2000, sa, d'una actuació integral consistent en la instal·lació d'un complex hoteler, en sòl no urbanitzable del municipi de Requena.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4618

Data del DOGV
:   29-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11089


Data del document
:   24-10-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Requena
    * pla d'urbanisme
    * terreny industrial

ACORD de 24 d'octubre de 2003, del Consell de la Generalitat, per la qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Investierungen 2000, sa, d'una actuació integral consistent en la instal·lació d'un complex hoteler, en sòl no urbanitzable del municipi de Requena. [2003/X11459]
  
El Consell de la Generalitat, en la reunió del dia 24 d'octubre de 2003, adoptà l'acord següent:
  
Vist l'expedient relatiu a la sol·licitud presentada pel senyor Miguel Armero marzo, en representació d'Investierungen 2000, SA, relativa a la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, d'una actuació integrada d'especial importància consistent en la instal·lació d'un complex hoteler, completat amb activitats compatibles tipus assistencial i d'oci, al paratge de San José, polígon 117, del terme municipal de Requena, i de conformitat amb els següents
  
Antecedents de fet
  
Primer. En el Registre de la Comissió Territorial d'Urbanisme de València amb data 23 de gener del 2001, va tenir entrada sol·licitud i documentació per a la declaració d'interés comunitari pel procediment ordinari de la Llei 4/1992, de 5 de juny, de la Generalitat, del Sòl No Urbanitzable (en endavant, LSNU), d'una actuació integrada en sòl no urbanitzable, consistent en la instal·lació d'un complex hoteler i d'oci en els terrenys referits que, conforme a les Normes Subsidiàries de Planejament de Requena, estan classificats com a sòl no urbanitzable ordinari.
  
Segon. Presentada la documentació i després de la pertinent comprovació, en data 23 de març del 2001 es requereix l'interessat que complete la documentació necessària a l'efecte de la continuació de l'expedient per les vies del procediment extraordinari de declaració d'interés comunitari establits en l'article 20 de la LSNU.
  
El dia 14 de febrer del 2001 es va donar adequada intervenció a la Direcció General de Transports, de la Conselleria d'Obres Públiques, Urbanisme i Transports; a l'Oficina del Pla de Carreteres, de la Conselleria d'Obres Públiques, Urbanisme i Transports; als Serveis Territorials de l'Agència Valenciana del Turisme; a la Conselleria d'Economia, Hisenda i Ocupació; a la Conselleria d'Administració Pública; a la Direcció Territorial d'Agricultura, de la Conselleria d'Agricultura, Pesca i Alimentació; al Servei Territorial d'Indústria, de la Conselleria d'Indústria i Comerç; i a la Direcció Territorial de Medi Ambient de la Conselleria de Medi Ambient.
  
El dia 23 de març del 2001 es requereix informe de l'Oficina del Pla de Carreteres, Conselleria d'Obres Públiques, Urbanisme i Transports; del Servei de Vies i Obres de la Diputació Provincial de València; de la Demarcació de Carreteres, del Ministeri de Foment; i de la Direcció Territorial de Medi Ambient, de la Conselleria de Medi Ambient; i es remet l'estudi d'impacte ambiental a la Conselleria de Medi Ambient als efectes de l'emissió de la declaració favorable d'impacte ambiental.
  
Amb dates 23 i 30 de març del 2001 es va sol·licitar informe a l'Ajuntament de Requena i als Ajuntaments de Cofrentes, Utiel, Siete Aguas i Caudete de las Fuentes.
  
Amb dates 7 de setembre i 28 de desembre del 2001 i 21 d'octubre del 2002 el promotor va presentar la documentació complementària.
  
Tercer. En l'expedient consta l'emissió dels informes següents:
  
- Agència Valenciana del Turisme, de 22 de febrer del 2001, en el qual s'indica que es tracta d'una activitat regulada per la normativa turística que haurà de disposar de l'autorització preceptiva del Servei Territorial de Turisme abans de l'entrada en funcionament.
  
- Ajuntament de Requena, de data 18 d'abril del 2001, en el qual es comunica que el tràmit d'informe ha quedat paralitzat fins que l'interessat present documentació comprensiva de l'avantprojecte d'actuació i documents tècnics i economicofinancers necessaris per a la descripció i justificació de l'actuació i dels compromisos que ha d'assumir el promotor d'aquesta.
  
- Ajuntament de Requena, de 31 de maig del 2001, en el qual es considera prou justificat el fet que, per les característiques de l'actuació i l'impacte territorial, aquesta actuació no pot emplaçar-se en els sòls urbans, urbanitzables o aptes per a urbanitzar previstos en el planejament vigent.
  
- Ajuntament de Requena, de data 25 de juny del 2001, de caràcter favorable, condicionat a la determinació dels compromisos que ha d'assumir el promotor pel que fa al règim de deures, obligacions i cessions enfront de l'Ajuntament perquè en siga sabedor i per a l'acceptació prèvia per aquest, com també la concreció de com es va a realitzar la depuració d'abocaments d'aigües residuals i la solució que es dóna per a l'abastiment d'aigua potable, per a l'examen i la conformitat per part de l'Ajuntament.
  
- Conselleria de Medi Ambient, de 12 d'abril del 2001, en el qual se sol·licita que es remeta la documentació completa del projecte en el model original.
  
- Ajuntament d'Utiel, de 20 d'abril del 2001, segons el qual l'actuació no afecta aquest terme municipal.
  
- Oficina del Pla de Carreteres de la Conselleria d'Obres Públiques, Urbanisme i Transports, emés amb data 4 d'abril del 2001, assenyalant la necessitat de grafiar la zona de protecció de l'antiga carretera N-III, que és de 25 metres des de l'aresta exterior de la calçada. En aquesta zona de protecció no es podrà edificar, ni ubicar instal·lacions, ni aparcaments, etc., per tant, han d'especificar-se els usos en aquesta zona de protecció. Així mateix, ha de definir-se i concretar-se millor l'accés a l'activitat des de la carretera N'III, fitant les dimensions de la intersecció en T i la rotonda satèl·lit, com també definir el viari interior d'aquesta.
  
- Demarcació de Carreteres del Ministeri de Foment, de 24 de maig del 2001, de caràcter desfavorable, segons el qual es grafia una intersecció en forma de T, canalitzada per a tres carrils. Actualment, la carretera en el tram que ens ocupa té dos carrils des de principis de l'any 2000. Per tot el que s'ha exposat, s'haurà de presentar un pla on es projecte una intersecció en T amb canvi de sentit i canalitzada per a dos carrils. Igualment, s'haurà de disposar de l'autorització de la Direcció General de Carreteres del nou accés que s'ha de projectar.
  
- Demarcació de Carreteres del Ministeri de Foment, de data 27 de setembre del 2001, de caràcter favorable, supeditat al compliment dels condicionants establits en el mateix informe i que dispose de l'autorització de l'enginyer en cap de la Demarcació de Carreteres de l'Estat a la Comunitat Valenciana del nou accés projectat.
  
- Servei de Vies i Obres de la Diputació Provincial de València, de 20 de juny del 2001, segons el qual l'activitat no afecta cap viari de titularitat d'aquesta Administració, ja que afecta la carretera antiga N-III, de titularitat del Ministeri de Foment.
  
Quart. La Comissió Informativa de la Comissió Territorial d'Urbanisme de València, en sessió del dia 25 de juny del 2001, va acordar deixar sobre la taula l'admissió a tràmit del expedient de referència a causa de la necessitat d'ampliar la documentació remesa, especialment i entre altres extrems, pel que fa al requisit dels accessos a l'actuació, com també la resta de la documentació sol·licitada, i s'han de concretar els usos que s'hi han d'instal·lar i els serveis que donen suport a l'actuació.
  
El dia 28 de desembre del 2001 es presenta la referida documentació complementària per part del sol·licitant.
  
Cinqué. Amb data 14 de novembre del 2001, el conseller d'Obres Públiques, Urbanisme i Transports va resoldre admetre a tràmit l'expedient de referència, ordenant el seu sotmetiment de l'expedient al tràmit d'informació pública pel termini de 20 dies simultàniament amb la convocatòria, per a la presentació d'iniciatives alternatives a la desencadenant del procediment.
  
Al respecte, es van publicar sengles anuncis en el Diari Oficial de la Generalitat Valenciana de 25 de gener del 2002 i en el Diari Las Provincias de 18 de gener del 2002, i no s'hi ha presentat cap al·legació ni cap alternativa a l'expedient en qüestió, segons s'acredita en la diligència emesa per la cap de Negociat del Registre dels Serveis Territorials d'Urbanisme, el 12 de març del 2002.
  
Sisé. La documentació presentada consta de justificació del projecte, avantprojecte de l'actuació, estudi economicofinancer de l'actuació, anàlisi de l'impacte de l'activitat sobre el medi físic. S'hi adjunta igualment contracte de compravenda dels terrenys a nom d'Investierungen, 2000, SA.
  
Seté. El dia 18 d'octubre del 2002, la Direcció General de Planificació i Gestió del Medi de la Conselleria de Medi Ambient, va emetre declaració favorable d'impacte ambiental, sense perjudici de les exigències derivades de l'aplicació de la normativa sectorial específica, supeditant l'execució del projecte al compliment de les condicions següents:
  
?1) En el cas que la urbanització entre en funcionament abans de la posada en marxa de la depuradora prevista per al polígon industrial del Romerar, s'haurà de tenir previst un sistema de depuració propi que evite l'abocament d'aigües residuals sense depurar.
  
2) En la gestió de les aigües residuals generades s'hauran de complir les prescripcions del model d'ordenança de l'abocament a la xarxa municipal de clavegueram de la Generalitat Valenciana i Federació de Municipis i Províncies. Sempre que el sistema de depuració municipal permeta assumir l'abocament d'aigües residuals sense depurar.
  
3) Els residus generats hauran de ser gestionats segons les seues característiques i d'acord amb el que estableix la legislació sectorial específica. En el cas dels residus sanitaris, s'haurà de complir el que estableix el Decret 240/1994 del Govern Valencià, pel qual s'aprova el Reglament Regulador per a la Gestió dels Residus Sanitaris.
  
4) En el programa de vigilància ambiental s'inclourà la gestió realitzada amb els distints tipus de residus generats en l'execució i funcionament de les obres projectades, com també els resultats analítics (fisicoquímics i bacteriològics) de l'aigua depurada en l'EDAR pròpia si és el cas o prèviament a l'abocament a la xarxa municipal. Anualment el promotor remetrà un informe amb el resultat del citat programa a aquesta Direcció General incloent documentació fotogràfica de l'estat de la restauració i revegetació realitzada. S'haurà d'informar de la procedència dels materials de préstec i destinació dels materials excedentaris.
  
5) Si durant l'execució de les obres es troben restes paleontològiques, arqueològiques o etnogràfiques, el titular haurà de posar el fet en coneixement de la Conselleria de Cultura, de manera immediata, adoptant les mesures pertinents en ordre a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
6) Els materials sobrants del moviment de terres es traslladaran a abocadors autoritzats.
  
7) Altres condicionants de caràcter ambiental que s'establisquen en les autoritzacions sectorials que se li apliquen?.
  
Vuité. La Comissió Informativa de la Comissió Territorial d'Urbanisme de València, en sessió del 5 de novembre del 2002, va acordar supeditar l'elevació al Consell de la Generalitat de l'aprovació definitiva de la present sol·licitud de declaració d'interés comunitari, a causa de la falta de justificació dels extrems referents a la determinació de les places d'aparcament previstes en l'annex al Reglament de Planejament de la Comunitat Valenciana i reserva del mínim 10% de la superfície computable del sector per a zones verdes públiques, tot i que aquestes cessions s'acullen a les possibilitats de substitució previstes en la LSNU.
  
Els dies 25 de novembre i 9 de desembre del 2002 té entrada en el Registre deL Servei Territorial d'Urbanisme de València la documentació següent:
  
Còpia d'escriptura pública d'agregació de les dues finques propietat d'Investierungen 2000, SA, pla relatiu a la justificació de places d'aparcament previstes, proposta efectuada a l'Ajuntament de Requena relativa a l'increment del percentatge de les cessions obligatòries, i acord de la Comissió de Govern de 4 de desembre del 2002 pel qual es dictamina favorablement que l'aportació mínima de reserva dotacional siga del 10% en lloc del 7% acordat en el seu dia, valorant-se la diferència dotacional del 3% en 12.338 euros.
  
En base a l'anterior, es consideren complides les observacions que va efectuar la Comissió Informativa de la Comissió Territorial d'Urbanisme en la sessió del dia 5 de novembre del 2002.
  
Nové. El conseller de Territori i Habitatge, en data 2 d'octubre del 2003, va informar favorablement l'aprovació definitiva de la present declaració d'interés comunitari.
  
Fonaments de dret
  
Primer. L'actuació l'interés comunitari del qual se sol·licita, donades les característiques que té, la superfície necessària per al desenvolupament de l'actuació superior a 4 hectàrees, i construcció superior a 8.000 m², constitueix una actuació integral que fa impossible la seua ubicació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic ha de resoldre's en els termes previstos en l'article 20 de la lsnu, pel fet de tractar-se d'una actuació consistent en la implantació d'un complex hoteler i d'oci, que requereix una superfície ocupada superior als quaranta mil metres quadrats i vuit mil metres quadrats de construcció, per la qual cosa només pot autoritzar-se la seua implantació en el sòl no urbanitzable com una actuació integral a través del procediment extraordinari de declaració d'interés comunitari.
  
Segon. L'objecte del expedient consisteix en l'ordenació i definició de l'ús i aprofitament urbanístic del projecte per a la implantació d'un complex hoteler, completat amb activitats de tipus assistencial i d'oci, al paratge denominat San José, del terme municipal de Requena.
  
Es parteix de l'existència d'un complex vinculat a la restauració denominat San José. Respecte d'aquest, es mantenen una casa existent i dues edificacions complementàries de 750 m², i es preveu la construcció de tres edificis de 7.950 m², 3.520 m², i 3.825 m² respectivament, la qual cosa comporta una superfície construïda de 16.045 m², i l'edificabilitat màxima és de 0,20 m²/m².
  
Els terrenys tenen una superfície de 80.500 m², i acompanya escriptura de compravenda i escriptura d'agregació de les dues parcel·les que integren l'àmbit d'actuació.
  
Els usos que es preveuen són els següents: complex hoteler amb 224 habitacions, recepció, salons comuns, zona comercial, dos restaurants i diversos salons de reunions. A més, l'establiment disposarà de salons de convencions, banquets i celebracions.
  
L'hotel tindrà, entre altres, instal·lacions de sauna, hidromassatge, gimnàs, piscina exterior, pistes de pàdel, tennis, frontó, etc.
  
També es preveu una zona de balneari.
  
Tercer. Respecte del procediment, s'han observat en el present cas les prescripcions legals que exigeix la Llei 4/1992, de 5 de juny, de la Generalitat, del Sòl No Urbanitzable. La documentació de l'expedient està completa en els termes requerits en l'article 20.2, segon paràgraf, de la referida LSNU i la vigent legislació d'impacte ambiental.
  
Quart. L'actuació integral projectada, per les mateixes dimensions, constitueix un element influent en l'estructura territorial. Es proposa un emplaçament situat a l'oest de la carretera n-iii Nacional (Madrid-Valencia).
  
Respecte a l'accés, aquest es realitzarà mitjançant una intersecció en T.
  
L'aparcament es realitzarà part en superfície i part en planta de soterrani de les edificacions que s'han de construir.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'un altre costat, s'ocasionen sobrecàrregues en el funcionament normal de les xarxes de serveis generals. En aquest sentit, el subministrament elèctric serà resolt en la mateixa parcel·la, el subministrament d'aigua potable es prendrà des de la xarxa general situada en la carretera N-III, a una distància aproximada de 400 m, concretament en la urbanització de San José, i els abocaments es realitzaran després de la depuració prèvia.
  
Cinqué. Respecte al règim de deures i cessions, conforme a l'article 20 de la LSNU, la promotora ha assumit les càrregues i obligacions pròpies d'una adjudicatari d'un programa d'actuació urbanística. En el present cas es planteja acollir-se a les possibilitats de substitució que permet la pròpia LSNU en els termes que a continuació es refereixen:
  
Es planteja la substitució de la cessió de dotacions públiques i la cessió d'aprofitament pel seu equivalent en metàl·lic, valorant-se inicialment en 13.019.264 PTA, i afegint-se posteriorment, mitjançant acord de la Comissió de Govern de 4 de desembre del 2002, fins a completar el valor del 10% de cessió de zona verda obligatòria en 2.052.750 PTA, la qual cosa representa un total de 64.235.752 PTA (147.563'50 euros).
  
Aquest import haurà de destinar-se al pagament del cost d'execució d'infraestructures públiques addicionals, tal com indica l'art. 20.1.c) de la LSNU.
  
Sisé. A l'hora de definir l'adequació de l'actuació a l'ordenació territorial i urbanística cal tenir en compte que l'actuació té l'informe municipal favorable, declaració favorable d'impacte ambiental emesa per la Direcció General de Planificació i Gestió del Medi de la Conselleria de Medi Ambient, com també informe favorable procedent de la Demarcació de Carreteres del Ministeri de Foment.
  
Seté. El Consell de la Generalitat és competent per a l'aprovació de l'ordenació i definició de l'aprofitament urbanístic de la present actuació integral, per raó del que preceptua l'apartat segon de l'article 20 de la LSNU.
  
Vistos els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme de València, a proposta del conseller de Territori i Habitatge, el Consell de la Generalitat
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Investierungen 2000, SA, d'una actuació integral consistent en la instal·lació d'un complex hoteler, completat amb activitats compatibles tipus assistencial i d'oci, al Paratge San José, polígon 117, del terme municipal de Requena, que afecta una superfície de 80.500 m², com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat sobre Sòl No Urbanitzable.
  
Aquesta ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present Acord.
  
L'aprovació de l'actuació integral portarà implícita, a l'efecte expropiatori, la declaració d'interés social i de la necessitat d'ocupació dels terrenys que, conforme al projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i anirà al del seu càrrec el pagament dels preus justs que s'han de satisfer, amb independència de les obligacions assumides en el procediment d'aprovació de la seua iniciativa.
  
II) Adjudicar aquesta actuació integral a favor de la mercantil Investierungen 2000, SA, a la qual s'atorga la legitimació necessària, a l'efecte de l'article 20 de la LSNU, per a promoure la instal·lació de la referida instal·lació.
  
III) Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament- per a sufragar actuacions urbanístiques públiques. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
IV) El promotor haurà de garantir, davant de l'Ajuntament de Requena, la correcta i puntual execució de la implantació en què consisteix aquesta actuació integral per import almenys d'un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans de l'inici de les obres.
  
V) Tot canvi que es produïsca en la titularitat de la promoció de l'actuació integral requerirà l'autorització prèvia del Consell de la Generalitat.
  
VI) L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aquest fi, després de l'expedient previ instruït amb l'audiència de l'interessat i de l'Ajuntament de Requena. Aquesta declaració, de produir-se, determinaria la suspensió temporal de la declaració d'interés comunitari d'aquesta actuació integral, fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 18 d'octubre del 2002 i en l'informe de Demarcació de Carreteres del Ministeri de Foment de 27 de setembre del 2001, i en aquest sentit i amb caràcter previ a l'execució dels accessos, per compte del promotor, s'haurà d'obtenir la preceptiva autorització del citat organisme.
  
Aquestes condicions prevaldran i hauran de ser assumides tant en els projectes d'obres que desenvolupen la sol·licitud de referència com en el posterior manteniment i explotació d'aquesta instal·lació.
  
Contra el present acord, que posa fi a la via administrativa, es pot interposar recurs potestatiu de reposició davant el Consell de la Generalitat en el termini d'un mes, comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999, de 13 de gener, de Modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé, el recurs contenciós administratiu davant la Sala Contenciosa administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que puga exercir qualsevol altre recurs que estime s'oportú.
  
València, 24 d'octubre de 2003
  
El conseller secretari del Consell de la Generalitat,
  
ALEJANDRO FONT DE MORA TURÓN